Pelastakaa Lapset

Pelastakaa Lapset ry () on vuonna 1922 perustettu, poliittisesti ja uskonnollisesti sitoutumaton kansalaisjärjestö, joka tukee erityisesti vaikeissa oloissa eläviä lapsia ja pyrkii edistämään lapsen oikeuksien toteutumista Suomessa ja maailmalla. Pelastakaa Lapset on osa Save the Children -järjestöä, joka toimii lasten hyväksi noin 120 maassa. Visiona on maailma, jossa toteutuu jokaisen lapsen oikeus elämään, suojeluun, kehittymiseen ja osallistumiseen. Tehtävänä on parantaa sitä tapaa, jolla lapsia kohdellaan sekä saada aikaan välittömiä ja pysyviä parannuksia lasten elämään.

Pelastakaa Lapset ry on SOSTE Suomen sosiaali ja terveys ry:n jäsenjärjestö.

Historia 
Vuonna 1922 Suomen tasavallan presidentin puoliso Ester Ståhlberg perusti Suomeen lapsijärjestön nimeltään Koteja Kodittomille Lapsille, jonka tavoitteena oli etsiä sotien ja vallankumouksen jaloissa orpoutuneille tuhansille lapsille hyviä sijoituskoteja. Vuonna 1945 nimi muuttui Pelastakaa Lapset ry:ksi.

Vuonna 1997 Pelastakaa Lapset liittyi kansainvälisen Save the Children -liikkeen täysjäseneksi. Save the Children, Kansainvälinen Pelastakaa Lapset -liike on perustettu Lontoossa vuonna 1919 alkujaan ensimmäisen maailmansodan lapsiuhrien auttamiseksi.

Toiminta 
Järjestön toimintamuotoja ovat muun muassa:

 vapaaehtostoiminnan muodot (kuten tukiperheet, tukihenkilöt, sporttikummit, lomakodit, Perheentalot, digifrendit, verkkovapaaehtoiset, perhekerhot, kriisivalmius)
 kotimaiset ja kansainväliset adoptiot
 perhehoito
 sijaishuollon yksiköt
 perhekuntoutus
 nuorisotoiminta verkossa
 seksuaaliväkivallan ehkäisy verkossa (Nettivihje.fi)
 lasten hätäaputoiminta
 lähialue- ja kehitysyhteistyöhankkeet

Lastensuojelutyö 
Pelastakaa Lapset auttaa kaikkein vaikeimmissa oloissa eläviä lapsia ja lapsiperheitä jaksamaan kotimaan arjessa. Järjestö tarjoaa kodinomaisia lastenkoteja pitkäaikaista sijaishuoltoa vailla oleville lapsille sekä tukiperhetoimintaa silloin, kun vanhempien omat voimavarat ovat heikentyneet. Pelastakaa Lapset tekee myös työtä, jonka avulla tuetaan kodin ulkopuolelle sijoitetun lapsen elämäntarinan eheytymistä pysyvästi.

Kansainväliset ohjelmat 
Järjestön kansainväliset ohjelmat edistävät lapsen oikeuksien toteutumista Suomen lähialueilla ja kehitysmaissa, myös erilaisissa kriiseissä ja konflikteissa. Järjestön toiminta perustuu YK:n Lapsen oikeuksien sopimuksen noudattamiseen ja sen päämäärien edistämiseen. Toiminta keskittyy humanitaariseen apuun, lasten koulunkäynnin, hyvän lapsilähtöisen hallinnon, lasten suojelun, lapsiystävällisen sosiaaliturvan sekä veden saatavuuden, sanitaation ja hygienian edistämiseen ohjelmamaissa.

Verkkonuorisotoiminta 
Pelastakaa Lapset järjestää viikoittaista verkkotoimintaa nuorille. Tavoitteena on tukea erityisesti erityisen haavoittuvassa asemassa olevia lapsia ja nuoria, auttaa lapsia saamaan kavereita sekä osallistumaan verkossa sekä tarjota mahdollisuus jutella ammattilaisen kanssa. Pelastakaa Lapset ylläpitää Netari-verkkonuorisotaloa yhdessä kuntien kanssa.

Talous

Rahoitus

Katso myös 
 Lastensuojelun Keskusliitto
 Mannerheimin Lastensuojeluliitto 
 Ensi- ja turvakotien liitto 
 Nuorten Ystävät
 Parasta Lapsille
 Lasten ja nuorten säätiö

Lähteet

Aiheesta muualla

 Pelastakaa Lapset ry
 Save the Children International 

Suomalaiset lastensuojelujärjestöt
Humanitaariset apujärjestöt